אה"מ רויאל ג'ורג' (1756)

**אוניית הוד-מלכותו "רויאל ג'ורג'"** (באנגלית: **HMS ''Royal George***) הייתה [[אוניית קו]] מ[[אונייה מדרגה ראשונה|דרגה ראשונה]] של [[הצי המלכותי הבריטי]], נושאת 100 תותחים. היא הושקה ב-[[18 בפברואר]] [[1756]], ונחשבה בשעתה לאוניית המלחמה הגדולה בעולם. "רויאל ג'ורג'" מפורסמת בעיקר בשל סופה הטראגי: היא טבעה ב-[[29 באוגוסט]] [[1782]] בעודה עוגנת ב[[ספיטהד]], במהלך ההכנות ליציאת צי משלוח גדול אל [[המצור הגדול על גיברלטר|גיברלטר הנצורה]]. תקלה התגלתה בצינור האספקה של המשאבה לשטיפת סיפונים, והאונייה [[הטיית אונייה על צידה|הוטתה על צידה]] כדי לתקנה. תוך כדי ההטייה איבדה "רויאל ג'ורג'" את [[יציבות אוניות|יציבותה]] , מים חדרו לתוכה דרך [[אשנב תותח|אשנבי התותחים]] של הסיפון התחתון, היא התהפכה וטבעה. כ-1200 איש קיפחו את חייהם באסון.

פעולות [[חילוץ ימי|חילוץ ומשייה]]  החלו זמן קצר לאחר טביעתה של "רויאל ג'ורג'", הן כדי להציל את תכולתה הן כדי לסלקה, משום שהייתה סכנה לשיט. צ'ארלס ספולדינג  ירד בנובמבר 1782 אל הטרופת ב[[פעמון צלילה]] פרי תכנונו וחילץ מתוכה חמישה-עשר תותחים. ב-1834 חודשו העבודות, ובמהלך שנתיים משו האמודאים [[צ'ארלס אנתוני דין|צ'ארלס]] ו[[ג'ון דין]] תותחים נוספים, כשהם משתמשים ב[[קסדת צלילה]] מתכנונם. ב-[[1839]] החל קולונל צ'ארלס פֶּסְלִי  מ[[חיל ההנדסה המלכותי]] לסלק את שרידי האונייה באמצעות חומר נפץ. הפעולות נמשכו עד 1842, במהלכן פוצצו האמודאים את שרידי גוף האונייה ומשו מתוכו תותחים, חלקי עץ ופריטי ציוד שונים.

==תולדות שירותה בצי==
[[קובץ:Model Royal George.jpg|ממוזער|דגם של "רויאל ג'ורג'", ציור מאת ג'וזף מרשל, 1779, מאוסף המוזיאון הימי הלאומי (גריניץ')]]
ב-29 באוגוסט 1746 הורתה [[האדמירליות]] על בניית אוניית-קו מדרגה ראשונה נושאת 100 תותחים מִתֶּכֶן חדש  שתיקרא "רויאל אן" (*Royal Anne*). הבנייה החלה עוד באותה שנה במספנת הצי בווליץ'. ב-1748, תוך כדי העבודות, הסתיימה המלחמה וקצב הבנייה הואט. בעודה על  הוחלף שמה של האונייה ל"רויאל ג'ורג'". הבנייה ארכה עשר שנים והסתיימה ב-1756, חודשים אחדים לפני פרוץ [[מלחמת שבע השנים]] (1756–1763). היא הורדה למים ב-[[18 בפברואר]] 1756.

במאי 1756, זמן קצר לאחר תחילת המלחמה, צורפה "רויאל ג'ורג'" ל[[השייטת המערבית|שייטת המערבית]]  (לימים [[צי התעלה]]) שבסיסה ב[[פלימות']], ושימשה [[אוניית דגל|אוניית הדגל]] של [[אדמירל משנה]] אדוארד בּוּסְקוֹוֶן . מפקדה הראשון של "רויאל ג'ורג'" היה [[קפטן (צי מלחמתי)|קפטן]] ריצ'רד דוריל (Dorrill). בספטמבר 1757 השתתפה עם אוניות השייטת בפשיטה על נמל רושפור . מתחילת נובמבר 1759 הניף עליה את דגלו [[אדמירל]] [[אדוארד הוק (אדמירל בריטי)|אדוארד הוק]], וב-[[20 בנובמבר]] [[1759]] נלחמה עם אוניות השייטת ב[[קרב מפרץ קיברון (1759)|קרב מפרץ קיברון]] . בקרב הטביעה את אוניית המלחמה הצרפתית "סופרב" .

ביוני 1760 השתתפה במסקר הצי  ב[[ספיטהד]]. פעמי השלום המתקרב וההוצאות הרבות שהיו כרוכות בהפעלת אוניית מלחמה כה גדולה הובילו לפיזור הצוות  ולהוצאת האונייה מפעילות מבצעית ב-18 בדצמבר 1762. בסיום המלחמה, ב-1763, הושמה האונייה בעתודה  יחד עם מרבית [[אונייה מדרגה ראשונה|האוניות מדרגה ראשונה]] של הצי. בין 1765 ו-1768, בעודה בעתודה, נעשו בה שיפוצים נרחבים במספנת הצי בפלימות'.

ב-[[1778]], במהלך [[מלחמת העצמאות של ארצות הברית]], לצידן הצטרפו [[ממלכת צרפת|צרפת]] ו[[האימפריה הספרדית|ספרד]], הוחלט להשיב את האונייה לפעילות. בין מאי לאפריל 1778 הוחזרה "רויאל ג'ורג'" לכשירות מבצעית במספנת הצי בפורטסמות', וביולי 1778 הוצבה כאוניית הדגל של השייטת המערבית. בדצמבר 1779 הייתה חלק מצי המשלוח הראשון  שיצא לסייע לגיברלטר הנצורה על ידי [[צבא ספרד]]י. הצי בפיקודו של אדמירל [[ג'ורג' ברידג'ס רודני|ג'ורג' רודני]] כלל 100 אוניות אספקה ו[[נושאת גייסות|מובלות חיילים]], שלוו על ידי 21 אוניות-קו. ב-8 בינואר 1780, בעודם בדרך, השתתפה כאוניית הדגל של סגן-אדמירל לוקהארט-רוס  בתקיפת שיירת אוניות סוחר ואוניות מלחמה ספרדיות . ב-16 בינואר נלחמה ב[[קרב כף סנט וינסנט]], וב-25 בו נכנס צי המשלוח למפרץ גיברלטר.

"רויאל ג'ורג'" שבה לבריטניה עם שאר אוניות הצי, ובאפריל 1780 [[ציפוי בפחי נחושת|ציפו את תחתיתה בפחי נחושת]]. בקיץ אותה שנה חזרה לפעילות. במרץ 1781 הייתה חלק מצי המשלוח השני לגיברלטר הנצורה , עליו פיקד סגן-אדמירל ג'ורג' דרבי . כ-100 אוניות אספקה ומובלות חיילים מלוות על ידי 29 אוניות מלחמה נכנסו למפרץ גיברלטר ב-12 באפריל 1781, לאחר שהניסו את הצי הספרדי המטיל הסגר על המפרץ. הרעשה כבדה נפתחה על האוניות הבריטיות תוך כדי פריקת האספקה והתגבורות, אך הן השלימו במהירות את משימתן, ולאחר שחמקו מהצי הספרדי במפרץ, שבו לאנגליה. הספרדים נערכו להתקפה גדולה שתכריע את הנצורים, אך הגעת הסיוע הכשילה את מאמציהם. בפשיטת נגד הצליחו החיילים הבריטיים להשמיד חלק ניכר מסוללות התותחים הקדמיות של [[הצבא הספרדי]] וההתקפה נהדפה.

בתחילת 1782 הצטרף אל הספרדים הצרים על גיברלטר צבא צרפתי בפיקוד הדוכס דה קרילו , שנטל לידיו את הפיקוד העליון. ב-[[13 בספטמבר]] [[1782]], לאחר הפוגה ארוכה, ערכו הצרפתים והספרדים התקפה גדולה מן היבשה והים כאחד. השתתפו בה 60,000 חיילים, 49 אוניות קו ו-10 [[סוללת תותחים מושטת|סוללות תותחים מושטות]] מול 5,000 חיילים בריטיים, אך גם היא הסתיימה בכישלון צורב. חודש קודם לכן, ב-11 באוגוסט 1782, כשהגיעו ידיעות מודיעיניות על ההכנות של הצבא הצרפתי-ספרדי להתקפה הגדולה, החליט הקבינט הבריטי לשגר צי משלוח שלישי , גדול עוד יותר מקודמיו, שיכריע סופית את המערכה. הצי, בפיקודו של אדמירל [[ריצ'רד האו, ארל האו הראשון|ריצ'רד האו]] , מפקד שייטת התעלה, נאסף בספיטהד. הצי כלל 35 אוניות-קו, שיירה גדולה של אוניות אספקה ומובלות חיילים, ועוד שתי שיירות שהצטרפו למסע ויעדן [[איי הודו המערבית הבריטיים|איי הודו המערבית]] ו[[הודו]].

==טביעת האונייה==
[[קובץ:1783, Royal George medallion.png|ממוזער|מדליון מ-1783 המנציח את טביעת "רויאל ג'ורג'"]]
[[קובץ: RoyalGeorge-sunk.jpg|ממוזער|"רויאל ג'ורג'" על קרקעית הסולנט כשתרניה מזדקרים מעל המים, איור משנת האסון]]
[[קובץ: Sinking of Royal George 1782.jpg|ממוזער|טביעת "רויאל ג'ורג'"]]
[[קובץ: Loss of the Royal George, at Spithead (1871).jpg|ממוזער|אובדן "רויאל ג'ורג'" בספיטהד]]
[[קובץ: HMS Royal George memorial, Ryde, Isle of Wight, UK.jpg|ממוזער|אנדרטת הזיכרון ל"רויאל ג'ורג'" ברייד, האי וייט]]
"רויאל ג'ורג'", בפיקודו של קפטן מרטין ווגהורן , הייתה אוניית הדגל של ריצ'רד קמפנפלט , סגן אדמירל של הדגל הכחול , וכמו שאר אוניות שייטת התעלה עמדה על עוגן בספיטהד, טענה אספקה והתכוננה ליציאה לים. כל אנשי הצוות נמצאו באונייה ביום האסון, מלבד מחלקה של 60 [[חיל נחתים|חיילי צי]] שירדה בבוקר לחוף. כמו כן היו בה באותו יום 200–300 קרובים שבאו להיפרד מהקצינים ואנשי הצוות, 100–200 נשים שנהגו לפקוד את אוניות המלחמה בעת עגינתן, ומספר גדול של רוכלים שהגיעו בסירותיהם כדי למכור מצרכי מזון וסדקית למלחים. המספר הכולל של האנשים באונייה אינו ידוע, אך ההערכה כי מדובר ב-1,200 איש לערך. צוותה הרגיל של "רויאל ג'ורג'" מנה 867 קצינים ומלחים.

יום לפני האסון, במהלך שטיפת הסיפונים, גילה נגר האונייה  שצינור האספקה למשאבה יצא מכלל שימוש. באוניות קו מדרגה ראשונה, כמו "רויאל ג'ורג'", היו בדרך כלל שתי משאבות בוכנאיות ידניות לשטיפת סיפונים ולשימוש כללי, אחת על סיפון התותחים התחתון והשנייה על סיפון התותחים האמצעי. צינור עופרת, מצויד במגופה קונית, הוליך מי ים מחור כניסה בדופן האונייה מתחת סיפון התותחים התחתון, כ-3 רגל מתחת לפני המים, אל שוקת עץ (cistern) בתחתית האונייה, וממנה שאבה המשאבה את המים. כשסיימו להשתמש במשאבה, סגרו את המגופה. כדי לתקן את התקלה בצינור צריך היה להכניס את האונייה ל[[מבדוק]] או להטותה על צידה על ידי העתקת משקל (Parliamentary heel), כך שחור הכניסה יימצא מעל פני המים. הטיית אונייה על צידה על ידי העתקת משקל לצורך תיקונים קטנים כמו אלה הייתה פרקטיקה מקובלת בצי, ומה גם שתיקון במבדוק היה מעכב את יציאת האונייה לים.

ביום חמישי 29 באוגוסט, בין שבע לשמונה בבוקר, החלו מלחי האונייה להטותה על צידה השמאלי. תותחי צד שמאל בסיפונים התחתון והעליון הוסעו על עגלותיהם החוצה עד שקניהם בלטו מלוא אורכם מן האשנבים. תותחי צד ימין הוסעו פנימה אל אמצע האונייה ואובטחו בחבלים. עובדי המספנה נצמדו בסירתם לדופן ימין של האונייה, מול חור הכניסה לצינור המשאבה, והחלו עבודתם. בתשע בבוקר, מיד לאחר ארוחת הבוקר, הגיעה אל "רויאל ג'ורג'" סירת המשא האחרונה, "לארק" בת 50 טון, עמוסה חביות [[רום]]. הסירה נצמדה לדופן שמאל, והחביות הורמו אל סיפון האונייה לקראת הורדתן אל הסַפנה. משקל החביות והאנשים שעסקו בפריקתן הגדיל עוד יותר את נטיית האונייה, ועם כל אוושת גל חדרו מים פנימה דרך אשנבי התותחים. הנגר ראה שהאונייה בסכנה ופנה לקצין המשמרת על הסיפון, [[לוטננט (חיל ים)|לוטננט]] מונין הולינגברי (Hollingbery), כדי שיורה למלחים להסיע חזרה את התותחים וליישר את האונייה, אך הקצין דחה אותו פעם ופעמיים. מכת רוח חזקה היטתה לפתע את האונייה עוד יותר, ומים פרצו פנימה דרך אשנבי התותחים של הסיפון התחתון. הולינגברי הורה למתופף להזעיק מיד את כל המלחים אל התותחים, אבל היה זה מאוחר מדי. האונייה התמלאה מים, התהפכה על צידה ותוך דקות ספורות טבעה.

כ-900 נפשות ובהן כ-300 נשים ו-60 ילדים שביקרו באונייה קיפחו את חייהם. 255 ניצלו, וביניהם אחת-עשרה נשים וילד אחד. חלק מאנשי הצוות עוד הספיקו לטפס על התרנים, אחרים נמשו מן המים על ידי סירותיהן של אוניות אחרות שנחלצו לעזרה. סגן-אדמירל קמפנפלט לא יכול היה להיחלץ מתאו וטבע עם האונייה. לוטננט הולינגברי ניצל. הנגר ויליאמס נמשה על ידי מלחי האונייה "ויקטורי" אך מת לאחר כמה שעות.

רבות מגופות הנטבעים נשטפו אל חופי העיר [[רייד (אנגליה)|רייד]], בחוף הצפון-מזרחי של [[האי וייט (תעלת למאנש)|האי וייט]], והן נטמנו בקבר אחים לאורך החוף. קטע חוף זה שוקם בתקופה הוויקטוריאנית והוקמה בו [[טיילת]], וכיום מצויים בו טיילת רייד (Ryde Esplanade) והסטרנד (The Strand). באפריל 2009 הציבה מועצת האי וייט טבלת זיכרון בגני אשלי (Ashley Gardens), בטיילת רייד. טבלה זו היא העתק של לוח הזיכרון שנחנך ב-1965 על ידי [[לואי מאונטבאטן|לורד מאונבאטן]] והועבר ב-2006 לגן הזיכרון "רויאל ג'ורג'", גם הוא בטיילת.

[[בית דין צבאי|בית דין של הצי]] זיכה את הקצינים והצוות מאשמה (מרביתם ניספו באסון), וקבע כי האסון נגרם בשל קורות עצים רקובות של מצלעת האונייה, שלא עמדו בעומס בזמן שנטתה על צידה. מרבית ההיסטוריונים סבורים כי האשמה רובצת על כתפיו של לפטננט הולינגברי. ההיסטוריון הימי ניקולס טרייסי סבור "קצין משמרת עירני יכול היה למנוע את הטרגדיה...", ולא להניח לסיפון התותחים התחתון להתמלא מים. אפקט [[פני נוזל חופשיים|פני הנוזל החופשיים]]  הוא שגרם, לדעתו, לערעור יציבותה של האונייה ולטביעתה בסופו של דבר. קפטן פרנסיס ליארדט , קצין הצי המלכותי הבריטי, מתייחס לאסון בספרו *Professional Recollections on points of Seamanship, Discipline, &c.* שראה אור ב-1849. מניתוח של שרשרת האירועים שהוליכו לאסון הוא מסיק, שתוספת המשקל של אנשי הצוות שחשו על פי פקודה אל התותחים בצד החסוי מרוח כדי למשוך אותם חזרה, היא שגרמה בסופו של דבר להתהפכות האונייה ולטביעתה. והוא מוסיף ואומר, כי לו היו מטים את "רויאל ג'ורג'" על צידה ב[[הטיית אונייה על צידה|שיטה הרגילה]] (Careening), ליד רציף, ולא על ידי העתקת משקל לצד אחד שלה (Parliamentary heel), אפשר שהאסון היה נמנע.

[[בית קפה לויד'ס]]  הקים קרן כדי לסייע לאלמנות וליתומי המלחים שניספו באסון. הקרן הפכה לימים ל"Lloyd's Patriotic Fund" . המשורר [[ויליאם קופר (משורר)|ויליאם קופר]] הנציח ב-1782 את המאורע הטרגי ב[[פואמה]] "The Loss of the *Royal George*".

==פעולות החילוץ והמשייה==
[[קובץ: A Representation of H.M.S. Royal George of 108 Guns now lying sunk - at Spithead, having been under water fifty one years. Mr Deane equipped in his newly invented Diving Apparatus - in August 1832 RMG PW7940.tiff|ממוזער|דין, בקסדת הצלילה החדשנית שהמציא, צולל לטרופת ה"רויאל ג'ורג'". הדפס מ-1 במאי 1833 באוסף המוזיאון הימי בגריניץ']]
[[קובץ: To Colonel C.W. Pasley, R.E.C.B. This print representing the submarine explosion of the large cylinder containing 2300 lbs of Powder against the wreck of H.M.S. Royal George, at Spithead, Sepr. 23rd 1839 R.S. Thomas, RMG PU5963.jpg|ממוזער|פיצוץ מבוקר של שרידי האונייה על ידי קולונל פרסי, 23 בספטמבר 1839. הדפס מאת רוברט סטריקלנד, באוסף המוזיאון הימי בגריניץ'.]]
===ניסיונות ראשונים===
נעשו כמה ניסיונות למשות את האונייה, הן כדי להציל את תכולתה הן משום שהיוותה סכנה לשיט, משום שהטרופת נמצאה בליבה של תחנת עגינה סואנת ובעומק 20 מ' בלבד.

ב-1782 חילץ [[צ'ארלס ספולדינג]]  שישה תותחי ברזל של 12 פאונד ותשעה תותחי ברונזה של 12 פאונד בעזרת [[פעמון צלילה]] פרי תכנונו.

===האחים דין (1834)===
פעולות המשייה והחילוץ חודשו רק ב-1834, על ידי האחים [[צ'ארלס אנתוני דין|צ'ארלס]] ו[[ג'ון דין]], שהשתמשו לראשונה ב[[קסדת צלילה]] עם אספקת אוויר לנשימה שאותה המציאו. מ-1834 עד 1836 משו השניים 7 תותחי ברזל של 42 פאונד, 18 תותחי ברונזה של 24 פאונד ו-3 תותחי ברונזה של 12-פאונד, וקיבלו דמי חילוץ ממִנהלת החימוש  של הממשלה. שאר התותחים היו קבורים עמוק בקרקעית הבוצית, ואת חלקי העץ של האונייה הטרופה לא ניתן היה להציל.

===צ'ארלס פֶּסלי (1839)===
ב-1839 החל קולונל צ'ארלס פֶּסְלִי מ[[חיל ההנדסה המלכותי]] בפעולות לסילוק שרידי האונייה. שנים אחדות קודם לכן פוצץ באמצעות מטעני אבק שריפה את שרידיהן של כמה אוניות ישנות שטבעו ב[[תמזה]] והפריעו לשיט. תוכניתו הייתה לפרק את טרופת "רויאל ג'ורג'" ואחר כך למשות בעזרת אמודאים חלקים רבים ככל שניתן. המטענים הוכנו מחביות עץ אלון עם מכסי עופרת שמולאו אבק שריפה. תחילה השתמש ב[[נפץ (מכשיר)|נפצים]] כימיים, אך אחר כך החליף אותם בנפצים חשמליים.

מלאכת הפיצוץ המבוקר והמשייה נמשכה עד ספטמבר 1840. עוצמת אחד הפיצוצים של חיל ההנדסה המלכותי הייתה כה עזה, שחלונות התנפצו הרחק משם ב[[פורטסמות']] וב[[גוספורט]].

פסלי ואנשיו משו 12 תותחים נוספים ב-1839, 11 ב-1840 ו-6 ב-1841. ב-1842 הועלה מקרקעית הים רק תותח ברזל אחד של 12 פאונד, משום שהעבודה התרכזה בסילוק שרידי גוף האונייה ולא בחיפוש אחר תותחים. ב-1840 נמשו גם פריטים אחרים, וביניהם כלי הניתוח של רופא האונייה. ב-1843 נמשתה שדרית האונייה כולה וחלקי העץ התחתונים של הגוף, ואזהרת הסכנה לאוניות הוסרה.

==לקריאה נוספת==
<div class="mw-content-ltr">
* Adkins, Roy and Lesely (2009). *Jack Tar: The Extraordinary Lives of Ordinary Seamen in Nelson's Navy*. Abacus.
* Adkins, Roy and Lesley (2017). *Gibraltar: The Greatest Siege in British History.* Little, Brown.
* Bevan, Dr. John (5 November 2005). "Paper: Charles Spalding's Diving Bells". Presented to a Meeting of the Historical Diving Society at Norwegian Underwater Institute, Bergen.
* Goelet, Michael Peter (May 1986). *The Careening and Bottom Maintenance of Wooden Sailing Vessels*. MA thesis, Texas A&M University. [https://oaktrust.library.tamu.edu/handle/1969.1/158149 Digitized copy] in OAKTrust Digital Repository. Accessed July 16, 2024.
* Goodwin, Peter (1987). *The Construction and Fitting of the Sailing Man of War 1650–1850*. London, Conway.
* Gulliver, Commander Louis J., USN. "One Hundred Brass Guns". USN *Proceedings*, [https://www.usni.org/magazines/proceedings/1939/january/one-hundred-brass-guns Vol 65, No. 1, January 1939, pp. 74–79].
* Hodges, H.W. and E.A. Hughes, (1922, 2nd edition 1936). "The loss of the *Royal George*" in: *Select Naval Documents*. Cambridge, at the University Press, pp. 151–157. [https://archive.org/details/selectnavaldocum0000haro/page/151/mode/1up Digitized copy] in Internet Archive.).
* Knight, Charles (1847). *The National Cyclopaedia of Useful Knowledge*. Vol. III.
* Lavery, Brian (2003). *The Ship of the Line – Volume 1: The Development of the Battlefleet 1650–1850*. London, Conway Maritime Press.
* Liardet, Captain Francis, RN (1849). *Professional recollections on Points of Seamanship, Discipline, &c.* Portsea, William Woodward, Common Hard. [https://archive.org/details/professionalrec00liargoog/page/n8/mode/1up Digitized copy] in Internet Archive.
* Potter, E.B., editor (1981). *Sea Power – A Naval History*. Annapolis, Naval Institute Press.
* Rubinstein, Hilary R. (2020). *Catastrophe at Spithead: The Sinking of the Royal George*. Seaforth. [https://navyhistory.org/2020/08/catastrophe-at-spithead-the-sinking-of-the-royal-george/ Book review] by C. Herbert Gilliand at navyhistory.org, August 13, 2020.
* Sanders, P. (1979). *Portraits of the Isle of Wight. Bath, Kingsmead Press.
* Slight, Julian (1847, 8th ed.). *A Narrative of the Loss of the Royal George, at Spithead, August 1782 etc.*. Portsea, S. Horsey. Digitized copy in hathitrust.org.
* Thorn, Benjamin (1845), Compiler. *An Account of the “Royal George,” sunk at Spithead, August 29, 1782, with the particulars relative to her Sinking*. London, Printed by J. Bowry. Digitized copy in google.books.
* Tracy, Nicholas (2006). *Who's Who in Nelson's Navy: 200 Naval Heroes*. London, Chatham Publishing.
* Winfield, Rif (2007). *British Warships in the Age of Sail 1714–1792: Design, Construction, Careers and Fates*. Seaforth.


## קישורים חיצוניים


* "The Loss of HMS Royal George." Royalnavalmuseum.org. Retrieved 5 September 2011.
* A Model of the 'Royal George', painting by Joseph Marshall, 1779. Royal Museums Greenwich.
* An Account of the Loss of the 'Royal George' at Spithead, August, 1782. National Maritime Museum Greenwich, 28 May 2010. Retrieved 3 July 2024.
* Daly, Scott (August 4, 2017)."The Sinking of HMS Royal George and its importance in British Naval Culture". *Port Towns & Urban Cultures*.
* "Article Clipped from Hampshire Telegraph and Naval Chronicle". *Hampshire Telegraph and Naval Chronicle*. 30 September 1839. p. 4. In newspapers.com..
* "BBC News – The wreck that revealed the Mary Rose". BBC.co.uk. 4 September 2011. Retrieved 5 September 2011.
* Percy, Sholto (1843). *Iron: An Illustrated Weekly Journal for Iron and Steel Manufacturers*. Vol. 39. Knight and Lacey.
* Adkins, Roy and Lesley (13 June 2023). "The Sinking of the ''Royal George''." Lloyd's Register Foundation – Heritage & Education Centre. Retrieved 4 July 2024.
* Adkins, Roy and Lesley (13 July 2023). "The Salvage of the ''Royal George'' at Spithead." Lloyd's Register Foundation – Heritage & Education Centre. Retrieved 4 July 2024.


## ראו גם
* הטיית אונייה על צידה

## הערות שוליים

קטגוריה:אוניות קו של הצי המלכותי הבריטי
קטגוריה:אסונות ימיים צבאיים
קטגוריה:אוניות מלחמה בריטיות